Foto: FAH



NAKON što je Božo Petrov prekinuo pregovore MOST-a i koalicije Hrvatska raste, iz SDP-a su najavili konferenciju za medije u 14 sati. Na konferenciji je Zoran Milanović kazao kako optužbe Petrova nemaju smisla te je pozvao Grabar-Kitarović da raspiše nove izbore.

> Petrov: Gotovo je! Prekidamo pregovore s Milanovićevom koalicijom

SDP opovrgava Petrova

Tvrdnje čelnika Mosta Bože Petrova da je SDP u protekla dva dana pokušao nagovoriti neke njihove zastupnike da u slučaju da pregovori između dviju strana propadnu kao mandatara podrže predsjednika SDP-a Zorana Milanovića u SDP-u odlučno opovrgavaju.



"To nije točno, mi smo sinoć de facto sve dogovorili i to što govori Petrov potpuno je nelogično. Ne znamo zašto Most izlazi iz pregovora, možda su popustili pod pritiscima, možda su se uplašili, uglavnom, njihov potez nema nikakve zdrave logike", rekao je Hini dužnosnik SDP-a koji je želio ostati neimenovan.

Tijek konferencije:



14:07 "Svi smo rekli da ga podržavamo, i manjine. Kod Predsjednice smo se izjasnili. Motivi su nešto drugo. Sad Predsjednica mora odlučiti i pokazati je li državnica, ili će prepustiti da nešto drugo prevlada. Petrov me nije ni nazvao, samo mi je poruku poslao da vrbujemo njegove ljude.



Pitam za što to? Ako smo pristali na sve njihove zahtjeve. HDZ provodi svoju policijsko-obavještajnu operaciju".

Tekst se nastavlja ispod oglasa

Milanović je dodao i kako je SDP sada spreman na nove izbore.

14:06 "MOST je uz to da Božo Petrov bude premijer tražio i 7 ministarstava", naveo je Milanović.

14:05 "Na početku sam rekao, molim da mi kažete, možete li s nama u koaliciju. Rekli su da, nitko nije rekao ne. Krenuli su razgovori, zahtjevi su bili veliki, a mi smo pristali na sve. Na skoro sve zahtjeve smo rekli da. Trebali su još između nekoliko ministarstava izabrati. Imali smo uži kabinet dogovoreni.

Pristali smo na to da Mostu pripadnu i čelne funkcije u još nekoliko tijela, poput Hrvatske narodne banke, Apisa i Državnog ureda za upravljanje državnom imovinom.



Oni su izričito tražili paket", kazao je Milanović.

14:00 Zoran Milanović otvorio je konferenciju.

"Kad kažem da smo sve finalizirali, znači dogovorili se oko skoro svih ministarstava i pristali na sve zahtjeve MOST-a, koji nisu mali. Pa koga bismo uopće zvali u toj situaciji? Ta priča nema nikakve logike".

